
Az ülést vezeti: Németh Zoltán elnök

A bizottsági ülés 4 fővel határozatképes.





0. napirendi pont
Napirend

Németh Zoltán: Tisztelettel üdvözlök mindenkit a Pénzügyi és Költségvetési Bizottság 2013. június 11-i ülésén. Az ülést megnyitom. Megállapítom, hogy a Bizottság 4 fővel határozatképes. Előzetesen bejelentette távolmaradását Andó úr.

A napirendre az előzetesen kiküldött meghívónak megfelelően teszek javaslatot. Van-e ehhez képest eltérő indítvány, javaslat? (Nincsen jelzés) Nincsen, akkor szavazunk a napirendről. 

(A Fővárosi Közgyűlés Pénzügyi és Költségvetési Bizottsága az ülés napirendjét az alábbiakban határozza meg:
1. Javaslat Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet módosítására 
(közgyűlési előterjesztés)
Előterjesztő: Dr. Bagdy Gábor
Előkészítő: Pénzügyi Főosztály

2. Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására 
(közgyűlési előterjesztés)
Előterjesztő: Tarlós István
       Előkészítő: Pénzügyi Főosztály     

3. Javaslat Budapest Főváros Közterület-felügyelete 2013. évi eszközbeszerzése elnevezésű feladathoz kapcsolódó engedélyokirat jóváhagyására
       Előterjesztő: Dr. Bagdy Gábor
Előkészítő: Üzemeltetési Főosztály

4. Egyéb

Aki egyetért vele, kérem, kézfelemeléssel most jelezze! Négy „igen” szavazattal egyhangúlag elfogadta a Bizottság. 
82/2013.(06.11.) Pénzügyi és Költségvetési Bizottság határozata 
A Fővárosi Közgyűlés Pénzügyi és Költségvetési Bizottsága az ülés napirendjét az alábbiakban határozza meg: 

1. Javaslat Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet módosítására 
    (közgyűlési előterjesztés) 
Előterjesztő: Dr. Bagdy Gábor
Előkészítő: Pénzügyi Főosztály 
2. Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására
  (közgyűlési előterjesztés) 
Előterjesztő: Tarlós István 
Előkészítő: Pénzügyi Főosztály 

3. Javaslat Budapest Főváros Közterület-felügyelete 2013. évi eszközbeszerzése elnevezésű feladathoz kapcsolódó engedélyokirat jóváhagyására 
Előterjesztő: Dr. Bagdy Gábor 
Előkészítő: Üzemeltetési Főosztály 

4. Egyéb 
Szavazás: 4 igen,0 nem,0 tartózkodás
Felelős: Németh Zoltán
Határidő: azonnal
Határozathozatal módja: egyszerű többségű szavazás


[bookmark: H71T][bookmark: N0T][bookmark: N1F]1. napirendi pont
Javaslat Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet módosítására
Előterjesztő: Bagdy Gábor dr.
Előterjesztés előkészítő: Pénzügyi Főosztály

Németh Zoltán: Az első napirendi pontunk: Budapest Főváros Önkormányzata 2013. évi összevont költségvetéséről szóló rendelet módosítására vonatkozó közgyűlési előterjesztés. Kérdezem, hogy kiegészítést szeretne-e tenni valaki? Nincsen – jelzi a Főosztályvezető úr. 

Németh Zoltán: Kérdés, vagy hozzászólás van-e a Bizottság tagjai részéről, a jelenlévők részéről? Könyvvizsgáló úr!

Dr. Printz János: Köszönöm szépen. Tisztelt Bizottság, tisztelt Elnök úr! Az előterjesztést  könyvvizsgálói tevékenységünk keretében ezúttal is megvizsgáltuk, és az előterjesztett állapotban szakmailag kidolgozottnak minősítettük. Észrevételt nem teszünk. Köszönöm szépen. 

Németh Zoltán: Köszönöm szépen. További hozzászólás van-e? (Nincsen jelzés) Nincsen, akkor  szavazunk az előterjesztésről.  

(Az Elnök a következő határozati javaslatról szavaztat:  

A Fővárosi Közgyűlés Pénzügyi és Költségvetési Bizottsága úgy dönt, hogy:

a „Javaslat Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet módosítására” című előterjesztést Közgyűlés elé terjesztésre és elfogadásra javasolja.)

Aki az előterjesztést Közgyűlés elé terjesztésre és elfogadásra javasolja, kérem, kézfelemeléssel most jelezze! Ez 4 „igen” szavazattal egyhangú döntés.  
[bookmark: H83F]83/2013.(06.11.) Pénzügyi és Költségvetési Bizottság határozata 
A Fővárosi Közgyűlés Pénzügyi és Költségvetési Bizottsága úgy dönt, hogy: 

a „Javaslat Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet módosítására” című előterjesztést Közgyűlés elé terjesztésre és elfogadásra javasolja. 
Szavazás: 4 igen,0 nem,0 tartózkodás
Felelős: Németh Zoltán
Határidő: azonnal
[bookmark: H83T]Határozathozatal módja: egyszerű többségű szavazás


2. napirendi pont
Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására
Előterjesztő: Tarlós István
Előterjesztés előkészítő: Pénzügyi Főosztály

Németh Zoltán: Második napirendi pontunk: „Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására”. Ez is közgyűlési előterjesztés. 
Kiegészítés van-e? (Nincsen jelzés) Nincsen, ha jól látom. Köszönöm szépen. Akkor jöhetnek az esetleges kérdések, vagy hozzászólások. Kleinheincz úr!

Kleinheincz Gábor: Köszönöm szépen a szót. Két gondolatot szeretnék csak elmondani. 
· Az egyik, hogy ugye a törvényi módosítás lehetővé tette, hogy az önkormányzatok részére nem kötelező a könyvszakértői megbízás elfogadása. Én úgy gondolom, hogy a Főváros – ahogy az előterjesztés is tartalmazza – azért egy akkora hatalmas „vállalkozás”, hogy igenis nagy szükség van könyvszakértő kellő korrekt, másik szempontból történő figyelmére. Ennek alapján én mindenképpen indokoltnak tartom, hogy könyvszakértő választás továbbra is legyen.
· A másik gondolat, amit szeretnék elmondani, hogy pontosan az előbb említettek miatt – hogy ez egy nagyon bonyolult szervezet, egy hatalmas gazdasági konglomerátum az intézményeivel, cégeivel – én úgy gondolom, hogy hatalmas szakmai tapasztalatra van szükség. Azt is gondolom, hogy az eddigi évek tapasztalata alapján a jelenlegi könyvszakértő  az igen alaposan és jól látta el ezt a feladatát. Én azt is elfogadom, hogy közbeszerzési pályázatot kell kiírni erre az értékhatár miatt, de mindenképpen valahogy úgy kellene a közbeszerzést kiírni, hogy lehetőség szerint ezek a tapasztalatok ne menjenek veszendőbe, ne egy olyan teljesen új könyvszakértő jelenjen meg, aki még életében a Főváros kapuján belül nem járt, és nem ért semmihez. Az sokkal több bajt okozna a későbbiekben, mint hasznot. 
Köszönöm szépen. 

Németh Zoltán: Köszönöm szépen. További hozzászólás, vagy kérdés van-e? Előterjesztő részéről esetleg? Könyvvizsgáló úr!

Dr. Printz János: Nem tudom, hogy illik-e ehhez a témához itt és így hozzászólni, hiszen magáról a fedezetbiztosításról és nem magáról a pályázatról van egyelőre szó, de nagyon szépen köszönöm a magam és társaságom nevében is az elismerő szavakat, ha már így ezek elhangzottak. 
Valóban egy sajátos helyzet alakult ki az önkormányzatok könyvvizsgálatában azzal, hogy a korábbi kötelező könyvvizsgálatot az újabb önkormányzati törvény nem erősítette meg. Ezzel együtt és ennek ellenére – mivel ezt kamarai tisztemből is figyelemmel kísérem – az a pillanatnyilag kialakuló helyzet, hogy az önkormányzatok jelentős része továbbra is számít a könyvvizsgálatra. Ennek jegyében született ismereteim szerint ez a döntés, amelynek ugye több változata is felmerült, és végül is a hallott előterjesztés szerint alakul az előkészítés. Tehát még egyszer: kicsit gondolkoztam, hogy hozzászóljak-e, de azt hiszem, hogy ahhoz elég régóta itt vagyunk és együtt is vagyunk, „kis társaságunk” a kezdettől fogva a könyvvizsgálói feladatokat itt megoldja – de nem csak itt, hanem más önkormányzatoknál is hasonló helyzetben vagyunk. Érdeklődéssel fogjuk majd a pályázati kiírást figyelni, és minden bizonnyal benyújtjuk pályázatunkat. Köszönöm szépen.

Németh Zoltán: További hozzászólás van-e? További reagálás esetleg az előterjesztő képviseletében megjelentek részéről? (Nincsen jelzés) Hogyha nincsen, akkor szavazunk. 

(Az Elnök a következő határozati javaslatról szavaztat:  

A Fővárosi Közgyűlés Pénzügyi és Költségvetési Bizottsága úgy dönt, hogy:

a „Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására” című előterjesztést Közgyűlés elé terjesztésre és elfogadásra javasolja.

Aki az előterjesztés Közgyűlés elé terjesztését és elfogadását javasolja, kérem, kézfelemeléssel jelezze! Ez 4 „igen” szavazattal egyhangú döntés.  
[bookmark: H84F]84/2013.(06.11.) Pénzügyi és Költségvetési Bizottság határozata 
A Fővárosi Közgyűlés Pénzügyi és Költségvetési Bizottsága úgy dönt, hogy: 

a „Javaslat nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálói feladatait 2013. november 1-jétől ellátó könyvvizsgáló megbízási díja fedezetének biztosítására” című előterjesztést Közgyűlés elé terjesztésre és elfogadásra javasolja. 
Szavazás: 4 igen,0 nem,0 tartózkodás
Felelős: Németh Zoltán
Határidő: azonnal
Határozathozatal módja: egyszerű többségű szavazás
[bookmark: H84T]


3. napirendi pont
Javaslat Budapest Főváros Közterület-felügyelete 2013. évi eszközbeszerzése elnevezésű feladathoz kapcsolódó engedélyokirat jóváhagyására
Előterjesztő: Bagdy Gábor dr.
Előterjesztés előkészítő: Üzemeltetési Főosztály

Németh Zoltán: A harmadik napirendi pontunk: Javaslat Budapest Főváros Közterület-felügyelete 2013. évi eszközbeszerzésére. 
Ezt az előterjesztést tegnap kaptuk kézhez. Ugye tegnap ment ki a bizottsági tagoknak? (Bólogatás Hatos Mariann részéről.) Kérdezem, hogy kiegészítés van-e? Pető úr!

Dr. Pető György: Köszönöm a szót. Tisztelt Bizottság! Reggel volt módom az Elnök úrral pár szót váltani, és arra készülök, hogy az előterjesztés egy elemeként szereplő beszerzéshez, a kerékbilincs beszerzéshez mondjak néhány érvelő szót annak előrebocsájtásával, hogy tudom, hogy a Városvezetés nem elkötelezett híve a kerékbilincselésnek, tehát ez egy politikai típusú mérlegelést is igénylő beszerzés. Mégis szívesen mondok néhány tájékoztató mondatot, hogyha ez belefér.  Ugye az 55/2009-es IM rendeletre alapozódik ez az eljárás. Jelenleg 30 darab kerékbilincse van a Fővárosi Közterület-felügyeletnek, amihez képest 15 darab rongált kerékbilincs van. Jeleztem azt is, hogy az a tapasztalatunk, hogy elsősorban felső- és középkategóriás kocsik sofőrjei feledkeznek meg magukról, és állnak egyébként a közösséget – később majd mondom milyen indokkal – zavaró helyekre, és ezeken a területeken, ahol ezt alkalmazzuk – a Városligetben: a Koós Károly sétány, Állatkerti körút, Városligeti körút, Gundel Károly körút, némileg a Hermina úton is – itt másképpen, más módon nincs lehetőség rendet tartani. Az Andrássy út szerviz útjain is van bilincselés a mi részünkről, de ez a két terület, ahol előfordul egyáltalán ilyenfajta tevékenysége a Felügyeletnek. Régebben a Várban is volt, és a későbbiekben is várható a Várban a Várgondnoksággal együttműködve bizonyos fellépés.
Szeretném elmondani, hogy az átlagos felhelyezés a téli hónapokban 250 eset/hó, a nyári hónapokban ez fölmegy 450-re.
A díjáról is – mert ugye beszéltünk erről is, hogy ez nem tekinthető sarcnak, bár nyilván van egy ilyen élmény is hozzá kötődően. Ez helyszíni bírság esetén ötventől… öttől ötvenötezer forintig terjedhet, és van hozzárendelve ugyancsak a rendelet definíciója alapján egy úgynevezett közigazgatási eljárási díj, ami kötelezően tizenegyezer-ötszáz forint.
Végezetül az alkalmazási lehetőségekről szeretnék beszélni, és itt kell mérlegelnie a Bizottság tagjainak, hogy indokoltnak tartja-e ennek a képességnek a szinten tartását, mert a beszerezni javasolt eszközökkel nem növeljük a képességét a Felügyeletnek e tekintetben, hanem szinten tartjuk. A járdán várakozás, a gyalogátkelőhely előtti öt méteren belüli várakozás, a „várakozni tilos” hatálya alatt való parkolás, külön figyelemmel a mozgáskorlátozott helyen való parkolás – itt egyébként kötelezően ötvenezer forintot is ki kell szabni –, és a nem közösségi közlekedési buszok számára kialakított buszparkolókban való várakozásnál alkalmazzák a kerékbilincset.
Annyit befejezésül, hogy ahol kerékbilincset lehet alkalmazni, ott a jogszabály megengedi az elszállítást is, ami minden szempontból egy kellemetlenebb és nehezebb megfejtés a polgár számára is. Az a tapasztalatunk, hogy 95%-ában egy napon belül kérik a leszerelést, és főszabályként két-három órán belül kérik a leszerelést a polgárok, és körülbelül 2-3% a felhelyezés számához képest a szóba kerülő panaszok száma. Köszönöm szépen.

Németh Zoltán: Köszönöm szépen. A jegyzőkönyv kedvéért kérdezem meg – mert nem volt egyértelmű, amit Pető úr mondott ott a nyelvbotlás miatt –, hogy a díjjal kapcsolatban, hogy néznek ki az összegek?

Dr. Pető György: Két részből tevődik össze, amit a polgárnak fizetni kell:
· Van egy technikai díj, aminek a hivatalos neve: közigazgatási eljárási díj, ami maga fizikailag, hogy fölhelyezik, leszedik a rögzítő eszközt – ez tizenegyezer-ötszáz. Ezt nem mi állapítjuk meg, hanem a rendelet.
· Egyébként pedig, amikor helyszíni bírságolásra van lehetőség – függően attól, hogy milyen szabálysértést követett el a gépkocsivezető azzal, hogy a gépkocsijával hol állt meg, ugye az öt lehetőség közül, amit mondtam – öttől ötvenezer forintig lehet. És arra hívtam fel a figyelmet, hogy van olyan, amikor nincs mérlegelési lehetősége a felügyelőnek – ilyen például a mozgáskorlátozott parkolóhelyen való jogosulatlan várakozás. Ott kötelezően  ötvenezer forintot kell kifizetni – amivel egyébként én személyesen, meg ahogy tapasztalom, sokan mások is súlyosan egyetértenek.
Köszönöm szépen. 

Németh Zoltán: Köszönöm szépen. Ugye itt a kerékbilincsnél általában az a filozófiai probléma szokott felmerülni, hogyha valaki olyan helyen áll meg, ahol a közösséget ez zavarja, akkor miért rögzítik oda órákra? Általában ez a filozófiai probléma szokott fennállni, vagy legalábbis ez a kérdés általában a kerékbilinccsel kapcsolatban − és természetesen hozzátéve, hogy valóban vannak olyan visszataszító cselekmények, mint például a mozgáskorlátozott helyen való megállás, várakozás, amelyek ellen nagyon hatékonyan, szigorúan és súlyos szankciókkal fel kell lépni. Van-e kérdés, vagy hozzászólás? ...Ja, Pető úr!   

Dr. Pető György: Egy jó válasz van erre: a távolléti helyszíni bírság – tehát amikor nincs ott a polgár, akkor a távollétében szabja ki a felügyelő − befizetési hajlandósága az 45-50% között van, és ez már egy emelkedő szám. A kerékbilincs befizetési hajlandósága 100%. 

Németh Zoltán: Igen. Köszönöm szépen. Van-e kérdés, vagy hozzászólás? Nagy István, alelnök úr!

Nagy István: Itt túl sokat elidőztünk a kerékbilincsnél, ami egy pár százezer forintos tétel gondolom az egészből, és itt egy tizenöt-tizenhét millió forint környéki beszerzésről van szó. Szeretném megkérdezni, hogy azok az informatikai eszközök – hardver és szoftver –, amelyek  beszerzéséről szintén szó van ebben az előterjesztésben, azok mennyi idősek, illetve  a mikrobusz beszerzését mi indokolja, mert itt azért egy mikrobusz beszerzéséről is szó van, ha jól emlékszem. Úgyhogy én ezekre szeretnék inkább rákérdezni, mert a kerékbilinccsel egyébként egyetértek.  (Közbeszólás Dr. Pető György részéről: Elnök úr, ha megengeded!)

Németh Zoltán: Parancsoljon Pető úr!

Dr. Pető György: Évek hosszú sora óta tizenhét és fél millió forintos szabott beruházási kerete van a Közterület-felügyeletnek, és ennek a kitöltésére tettünk most javaslatot informatikai eszközök fejlesztésére – annyi segítséget kérek, hogy itt most  szoftver, vagy hardver fejlesztés van, mert többfajta fejlesztés van.

Nagy István: Itt van: eszközök beszerzése, szoftverek és informatikai eszközök. 



Dr. Pető György: Akkor ez a… (Közbeszólás Nagy István részéről: informatikai eszközök, tehát úgy gondolom, ami  ezekhez kapcsolódik...)  Világos. Itt két típusú informatikai beszerzési igény jelenik meg, ezt próbáljuk meg ebből is megoldani: az egyik, amikor a feladatbővülés folytán újabb szervezeti egységek jönnek létre. Mondjuk ilyen volt például a legutóbb a „kék lámpás elszállítási egység”, amely egyfajta sikertörténete a Felügyeletnek együttműködésben a Fővárosi Katasztrófavédelmi Igazgatósággal és a BKK-val.  Ott ilyen helyeken például „nettó új vasak” beszerzésére van szükség, és természetesen mindannyian tudjuk, az informatikai eszközök elavulási sebessége az elég magas, ezért folyamatosan indokolt esetben cseréljük az informatikai eszközeinket, és nem fejeztük még be a Fővárosi Ügyeleti- és Információs Központ informatikai felfejlesztését. Ebben a három irányban tudom megjelölni a Bizottság számára az informatikai beszerzési igényeket.
A másik kérdése arra irányult a Képviselő úrnak, hogy a kisbusz beszerzésre miért van szükség. Jelenleg is vannak kisbuszok, hiszen az „akciós szolgálatok”, amelyek a NAV-val és a rendőrséggel közösen látnak el szolgálatot, kisbusszal tevékenykednek. Ezek célterületekre mennek, illegális árusításokat próbálnak visszaszorítani, amihez különösen fontos a NAV közreműködése – nekünk ugye erre most a jogszabályi lehetőségünk eléggé korlátos.  A meglévő egyik kisbusz cseréjéről van szó, ami már nagyon megérett arra, és rettentő nagy javítási ráfordítást és üzemelési ráfordítást igényel. Ezt akarjuk cserélni. Köszönöm. 

Németh Zoltán: Köszönöm szépen. Engem egy picit zavarba hoz, amikor az a kérdés merül itt fel az Igazgató úr részéről, hogy mire is vonatkozik ez a beszerzési igény, mert hogy ez az előterjesztésből   pontosan nem derül ki, mármint az pontosan nem derül ki, hogy mire mennyit kívánnak fordítani. Ez egy picit feszélyez is engem, ahogy előtte, a bizottsági ülés előtt a bizottsági tagtársakkal konzultáltunk. Ez egy picit zavaró, tehát nem csak utolsó pillanatban jött ez az előterjesztés – nem hagyva időt a felkészülésre –, hanem talán egy kicsit szűkszavú is, és ez okoz bennünk kérdéseket is, meg némi bizonytalanságot is. Nyilván ebből fakadtak az előző kérdések. Pető úr! 

Dr. Pető György: Szóval én szívesen „elviszem a balhét”, amiben egy kicsit is részes vagyok. Itt most szeretném a Bizottság számára feltáró, beismerő jelleggel elmondani, hogy ugye ezt természetesen nem mi készítjük elő a Bizottság számára, hanem az apparátus. Azt, hogy a bizottsági elnök megtisztelt azzal, hogy reggel rám kérdezett bizonyos témában, és abban a témában eljöttem, ezt én külön köszönöm. Az én ismereteim szerint az előterjesztéshez szükséges feladást időben megtettük. 
Ha az apparátus, aki ezzel foglalkozik úgy ítéli meg – ismerve a Bizottság igényét –, hogy további részletekre van szüksége, akkor további részletekkel is szívesen szolgáltunk volna, illetőleg nem tudom, hogy nem szolgáltunk-e. Lehetséges, hogy itt van, csak a Bizottság elé készülő anyagban úgy gondolták, hogy erre nincsen szükség. Tehát hadd mondjam azt, hogy pontosan definiáltuk, hogy mire mennyit akarunk fordítani. Ezt én most a Bizottság számára egy telefonnal is ki tudom deríteni, ha erre szükség van. (Közbeszólás Elnök részéről: Tessék, bocsánat, ezt most nem hallottam.) A Bizottság számára ki tudom deríteni, hogy pontosan a tizenhét és fél millió forintot hogyan osztottuk fel, ha erre szükség van. Feltételezem, az apparátus, aki előkészítette, nem gondolta, hogy a Bizottság ilyen szintű felelősséget kíván vállalni. Köszönöm. 

Németh Zoltán: Köszönöm szépen. Kleinheincz úr! 

Kleinheincz Gábor: Ennek kapcsán, ami itt elhangzott, egy kérdés vetődött fel bennem, mert az előterjesztésben van egy olyan, hogy a feladat végrehajtásának ütemezése – és abban már benne van, hogy első, második negyedévben is konkrét végrehajtás történik. Most a kérdés az, hogy ez már megtörtént-e? Tehát történt-e beszerzés, vagy még eddig nem történt, mert az előterjesztésben az szerepel, hogy az első, második negyedévben is lett volna ebből az összegből  elköltve. Köszönöm.

Németh Zoltán: Válaszadásra szót adok annak, aki tud válaszolni.

Dr. Pető György: Igen, hát akkor a „hiányzó hős” helyzetébe kerülve… tehát az én ismereteim szerint „informatikai vas” beszerzés a kényszer okán történt. A többi, de részben ugye a „kék lámpás szolgálat” beállítása miatt és a FÜIK felállítása miatt az egyéb beszerzések tekintetében nem indítottuk el, várva maga a lehetőséget. Ha az a nem várt helyzet állna elő, hogy a Bizottság, és ezáltal a Közgyűlés nem támogatná ezeket a beszerzéseket, akkor nyilván a már informatikai beszerzéseket azt más szabad pénzeszköz terhére oldanánk meg, vagy pontosabban: kezelnénk pénzügyileg.

Németh Zoltán: Ez egyébként nem közgyűlési hatáskör, ha jól tudom! Tehát ez két bizottság hatáskörében van. A Pénzügyi Bizottság előtt egy olyan javaslat szerepel, hogy: támogatja a jóváhagyást és hozzájárul annak Gazdasági Bizottság elé terjesztéséhez, és aztán a Gazdasági Bizottság dönt a kérdésben, hogyha jól tudom. Legalábbis az előterjesztésből ez tűnik ki. (Közbeszólás Dr. Pető György részéről: Rosszul fogalmaztam, elnézést.) Igen.

Dr. Pető György: Tehát a két bizottság engedélyére vár. Ebben volt egy olyan beszerzés, amit, ha negatív a két bizottság álláspontja, akkor nyilván a szabad pénzeszköz terhére oldjuk meg. De azt meg kellett oldani, az nem volt kérdés. 

Németh Zoltán: Tehát magyarul, itt utólagos jóváhagyásról is szó van, hogyha a két bizottság..?

Dr. Pető György: Nem, magyarul nem, mert a kérdés, hogy volt-e informatikai beszerzés? Volt, és a továbbiakban, ha a Bizottság jóváhagyja, akkor lesznek további informatikai beszerzések is. 

Németh Zoltán: Igen. Értem. Akkor, van-e további kérdés, vagy hozzászólás? (Nincsen jelzés) Úgy látom, hogy nincsen. Az előterjesztő képviseletében sincsen ugye kiegészítés, további kérdésekre adott válasz?  (Nincsen jelzés) Akkor szavazunk. 

A határozati javaslat a következő:

A Fővárosi Közgyűlés Pénzügyi és Költségvetési Bizottsága úgy dönt, hogy:

támogatja a Javaslat „Budapest Főváros Közterület-felügyelete 2013. évi eszközbeszerzése” tárgyú engedélyokirat 1. sz. melléklet szerinti tartalommal történő jóváhagyását és hozzájárul annak Gazdasági Bizottság elé terjesztéséhez.

Aki ezzel egyetért, kérem, kézfelemeléssel most jelezze! Négy „igen” szavazattal ezt elfogadta a Bizottság, a Gazdasági Bizottság pedig majd dönt.  Köszönöm szépen. 
[bookmark: H85F]85/2013.(06.11.) Pénzügyi és Költségvetési Bizottság határozata 
A Fővárosi Közgyűlés Pénzügyi és Költségvetési Bizottsága úgy dönt, hogy: 

támogatja a „Budapest Főváros Közterület-felügyelete 2013. évi eszközbeszerzése” tárgyú engedélyokirat 1. sz. melléklet szerinti tartalommal történő jóváhagyását és hozzájárul annak Gazdasági Bizottság elé terjesztéséhez. 


Szavazás: 4 igen,0 nem,0 tartózkodás
Felelős: Németh Zoltán
Határidő: azonnal
Határozathozatal módja: egyszerű többségű szavazás
[bookmark: H85T]
4. napirendi pont
Egyéb

Németh Zoltán: A negyedik napirendi pontunk az „Egyebek” napirendi pont. Van-e ezzel kapcsolatban valakinek javaslata, kérdése? (Nincsen jelzés) Akkor, hogyha nincsen, akkor én a nyár, vagy nyári szünet előtti talán utolsó bizottsági ülést bezárom azzal, hogy mindenkinek – már hogyha lesz ilyen – kellemes pihenést kívánok a nyárra, és feltöltődést a következő szezonra, erőgyűjtést. Köszönöm szépen, hogy itt voltak. 
[bookmark: H73T] 
[bookmark: H74F]Az ülés befejezésének időpontja: 8:30 óra. 
[bookmark: H12T][bookmark: N2T][bookmark: N3F]
Budapest, 2013. június 11.

